Дело C-517/07

Afton Chemical Ltd

срещу

The Commissioners for Her Majesty’s Revenue & Customs

(Преюдициално запитване, отправено от High Court of Justice (England & Wales), Chancery Division)

„Директива 92/81/ЕИО — Акциз върху минералните масла — Член 2, параграфи 2 и 3, както и член 8, параграф 1, буква а) — Директива 2003/96/ЕО — Облагане на енергийните продукти и на електроенергията — Член 2, от параграф 2 до параграф 4, буква б) — Приложно поле — Добавки за моторно гориво, които имат качеството на минерални масла или на енергийни продукти, но които не са използвани като моторно гориво — Национален режим на данъчно облагане“

Решение на Съда (трети състав) от 18 декември 2008 г. I ‐ 10429

Резюме на решението

Данъчни разпоредби — Хармонизиране на законодателствата — Структура на акциза върху минералните масла — Директива 92/81 — Облагане на енергийните продукти и на електроенергията — Директива 2003/96 — Приложно поле

(член 2, параграф 3 и член 8, параграф 1 от Директива 92/81 на Съвета и член 2, параграфи 3 и 4 от Директива 2003/96 на Съвета)

Член 2, параграф 3 и член 8, параграф 1 от Директива 92/81 за хармонизиране на структурите на акцизните данъци за минералните масла, що се отнася до периода до 31 декември 2003 г., и член 2, параграфи 3 и 4 от Директива 2003/96 относно преструктурирането на правната рамка на Общността за данъчно облагане на енергийните продукти и електроенергията, що се отнася до периода от 1 януари до 31 октомври 2004 г., трябва да се тълкуват в смисъл, че добавки за моторно гориво, които имат качеството на „минерални масла“ по смисъла на член 2, параграф 1 от първата директива или на „енергийни продукти“ по смисъла на член 2, параграф 1 от втората, но които не са предназначени за използване, предлагани за продажба или използвани като моторно гориво, трябва да подлежат на предвидения в посочените директиви режим на данъчно облагане.

Действително, с израза „[в] допълнение на облагаемите продукти, изброени в параграф 1“ член 2, параграф 3, първа алинея, първо изречение от Директива 92/81 и член 2, параграф 3, втора алинея от Директива 2003/96 целят да утвърдят изрично включването в приложното поле на техните разпоредби на всички продукти, които са предназначени за използване, предлагани за продажба или използвани като моторно гориво, като добавка или за разреждане на моторни горива, включително продуктите, които представляват „минерални масла“ или „енергийни продукти“ по смисъла на тези директиви.

Освен това от общата структура и целта на Директиви 92/81 и 2003/96, които целят да създадат хармонизиран режим на данъчно облагане на минералните масла и на енергийните продукти, е видно, че общностният законодател е имал намерение да приобщи към моторните горива прибавените към тях добавки, независимо от тяхното естество и единствено поради обстоятелството че са прибавени към моторните горива, за да ги подложи на същия режим на данъчно облагане като последните. Следователно член 2, параграф 3, първа алинея, първо изречение от Директива 92/81 и член 2, параграф 3, втора алинея от Директива 2003/96 са предназначени да обхванат всеки използван като добавка продукт, независимо дали представлява „минерално масло“ или „енергиен продукт“ по смисъла на тези директиви.

(вж. точки 36, 38, 40, 42 и 44 и диспозитива)